

**BALVU NOVADA PAŠVALDĪBA**

**BALVU NOVADA DOME**

Reģ. Nr.90009115622, Bērzpils iela 1A, Balvi, Balvu novads, LV-4501, tālrunis +371 64522453

fakss+371 64522453, e-pasts: dome@balvi.lv

Balvos

**PIELIKUMS**
Balvu novada domes

2024.gada 24.maija

lēmumam (sēdes prot. Nr.\_\_,\_\_\_.§)

**Paskaidrojuma raksts**

**par Balvu novada domes 2024.gada 24.maija saistošo noteikumu Nr.\_\_\_\_\_\_/2024**

 **“Grozījumi Balvu novada domes 2023.gada 24.augusta saistošajos noteikumos Nr.13/2023 “Par pabalstiem bāreņiem un bez vecāku gādības palikušajiem bērniem un**

**audžuģimenēm Balvu novadā”” projektu**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums
 | Saistošo noteikumu “Grozījumi Balvu novada domes 2023.gada 24.augusta saistošajos noteikumos Nr.13/2023 “Par pabalstiem bāreņiem un bez vecāku gādības palikušajiem bērniem un audžuģimenēm Balvu novadā” projekts (turpmāk – Saistošie noteikumi)paredz izdarīt grozījumus Balvu novada domes 2023.gada 24.augusta saistošajos noteikumos Nr.13/2023 “Par pabalstiem bāreņiem un bez vecāku gādības palikušajiem bērniem un audžuģimenēm Balvu novadā” (turpmāk – Saistošie noteikumi Nr.13/2023), atceļot pabalstu individuālo mācību līdzekļu iegādei. Šobrīd Saistošo noteikumu Nr.13/2023 IX. nodaļā “Pabalsts individuālo mācību līdzekļu iegādei” ir noteikti pabalsta individuālo mācību līdzekļu iegādei (turpmāk – pabalsts) saņemšanas nosacījumi. Pabalsta apmērs ir 15,00 *euro* un to izmaksā vienu reizi kalendāra gadā bārenim un bez vecāku gādības palikušajam bērnam, kurš ir ārpusģimenes aprūpē (turpmāk – bērns) un pēc pilngadības sasniegšanas līdz 24 gadu vecumam (turpmāk – pilngadību sasniegušais bērns) un kurš mācās Balvu novada vai cita novada izglītības iestādē. Ja bērns vai pilngadību sasniegušais bērns mācās Balvu novada izglītības iestādē, tam tiek izsniegta dāvanu karte 15 *euro* apmērā, bet, ja mācās cita novada izglītības iestādē, pabalsts tiek izmaksāts naudā.Konsultējoties ar Balvu novada pašvaldības Izglītības pārvaldi noskaidrots, ka pabalsts daļēji sasniedz pabalsta piešķiršanas mērķi, jo tomēr netiek iegādāti mācību procesam nepieciešamie individuālie mācību līdzekļi, lietderīgāk pašvaldības līdzekļi tiktu izlietoti, ja naudas līdzekļi tiktu novirzīti izglītības iestādēm mācību līdzekļu iegādei. Izglītības likuma 58.panta trešajā daļā noteikts, ka vecāku (personu, kas realizē aizgādību) pienākums ir savu materiālo iespēju robežās nodrošināt sava bērna izglītošanai nepieciešamos šā likuma [1.](https://likumi.lv/ta/id/50759#p1) panta 12.5 punkta "n" apakšpunktā minētos individuālos mācību piederumus. Saskaņā ar Izglītības likuma [1.](https://likumi.lv/ta/id/50759#p1) panta 12.5 punkta "n" apakšpunktā noteikto, individuālie mācību piederumi ir izglītojamo personiskās lietošanas priekšmeti un materiāli, kuri tiek izmantoti kā mācību līdzekļi vai saistībā ar mācību iespēju nodrošināšanu: kancelejas piederumi, apģērbs un apavi, atsevišķu mācību priekšmetu (sports, mājturība un tehnoloģijas u. c.) obligātā satura apguvei nepieciešamais specifiskais apģērbs, apavi un higiēnas piederumi, materiāli, kurus izmantojot mācību procesā skolēns rada priekšmetu vai produktu savām vajadzībām.Pašvaldībā ir 98 bāreņi un bez vecāku gādības palikušie bērni, kuri mācās Balvu novada vai cita novada izglītības iestādē, no tiem 39 ir ievietoti audžuģimenēs vai dzīvo aizbildņu ģimenēs ārpus Balvu novada. 2023.gadā pabalstu saņēmuši 16 bērni un pilngadību sasnieguši bērni, kuri ir ārpusģimenes aprūpē un mācās ārpus Balvu novadā. Bērni un pilngadību sasnieguši bērni, kuri mācās Balvu novada izglītības iestādēs saņēmuši dāvanu kartes izglītības iestādēs.Ministru kabineta 2005.gada 15.novembra noteikumos Nr. 857 "Noteikumi par sociālajām garantijām bārenim un bez vecāku gādības palikušajam bērnam, kurš ir ārpusģimenes aprūpē, kā arī pēc ārpusģimenes aprūpes beigšanās" (turpmāk – Noteikumi Nr.857) noteiktas [sociālās garantijas bārenim un bez vecāku gādības palikušajam bērnam](https://likumi.lv/ta/id/344827-socialas-garantijas-barenim-un-bez-vecaku-gadibas-palikusajam-bernam), kurš ir ārpusģimenes aprūpē kā arī bārenim un bez vecāku gādības palikušajam bērnam pēc pilngadības sasniegšanas. Noteikumu Nr.857 22.punktā noteikts, ka pašvaldības saistošajos noteikumos ir tiesīgas noteikt papildu atvieglojumus bērnam, kā arī pilngadību sasniegušajam bērnam. Saistošajos noteikumos Nr.13/2023 pabalsts individuālo mācību līdzekļu iegādei ir noteikts kā papildus atbalsts.Arī Balvu novada domes 2023.gada 24.augusta saistošajos noteikumos Nr.12/2023 “Par brīvprātīgās iniciatīvas pabalstiem Balvu novadā” kā brīvprātīgās iniciatīvas pabalsts ir noteikts pabalsts individuālo mācību līdzekļu iegādei izglītojamajam līdz 24 gadu vecumam, kurš mācās Balvu novada vispārizglītojošajā izglītības iestādē vai apgūst arodizglītību vai profesionālo vidējo izglītību Balvu novada izglītības iestādē vai cita novada izglītības iestādē, programmā, kura netiek nodrošināta Balvu novada izglītības iestādēs. Šis pabalsta veids iepriekšminētajos saistošajos noteikumos arī tiks atcelts. Lai nodrošinātu vienlīdzīgu atbalstu visām mērķgrupām (bāreņiem un bez vecāku gādības palikušajiem bērniem, Balvu novada administratīvajā teritorijā deklarētajiem izglītojamajam līdz 24 gadu vecumam, kuri mācās Balvu novada vispārizglītojošajā izglītības iestādē vai apgūst arodizglītību vai profesionālo vidējo izglītību Balvu novada izglītības iestādē vai cita novada izglītības iestādē) un ņemot vērā to, ka papildus atbalsts uzliek slogu pašvaldības budžetam, kas var traucēt pašvaldības kompetencē esošo autonomo funkciju un deleģēto pārvaldes uzdevumu izpildi, ir nepieciešams samazināt papildus atbalsta veidus pašvaldībā, kā arī lietderīgāk finanšu līdzekļus, kas paredzēti pabalsta piešķiršanai, novirzīt Balvu novada izglītības iestādēm, atbilstoši pašvaldības finanšu līdzekļiem konkrētajā budžeta gadā.  |
| 1. Fiskālā ietekme uz pašvaldības budžetu
 | Saistošo noteikumu īstenošana samazinās pašvaldības sociālā budžeta izdevumu daļu gadā aptuveni par 1470,00 *euro* (98x 15,00 *euro*). |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
 | Atceļot pabalstu mācību līdzekļu iegādei, tas negatīvi ietekmēs sociālo vidi, jo samazināsies pašvaldības atbalsts individuālo mācību līdzekļu iegādei izglītojamo likumiskajiem pārstāvjiem vai izglītojamajiem. Ja pašvaldība savu finanšu līdzekļu iespēju robežās, konkrētajā budžeta gadā, novirzīs finanšu līdzekļus izglītības iestādēm mācību līdzekļu iegādei, tiks samazināts izglītojamo likumisko pārstāvju vai izglītojamo finansiālais ieguldījums iegādājoties individuālos mācību piederumus.Saistošie noteikumi neietekmēs iedzīvotāju veselību, uzņēmējdarbības vidi pašvaldības teritorijā un konkurenci. |
| 1. Ietekme uz administratīvajām procedūrām un to izmaksām
 | Saistošie noteikumi samazinās administratīvās procedūras. |
| 1. Ietekme uz pašvaldības funkcijām un cilvēkresursiem
 | Neietekmē pašvaldības funkcijas un cilvēkresursus. |
| 1. Informācija par izpildes nodrošināšanu
 | Saistošo noteikumu izpildes nodrošināšanai papildus resursi un pašvaldības institūciju struktūras izmaiņas nav nepieciešamas.  |
| 1. Prasību un izmaksu samērīgums pret ieguvumiem, ko sniedz mērķa sasniegšana
 | Saistošie noteikumi ir piemēroti iecerēto mērķu sasniegšanai un paredz tikai tādus pasākumus, kas nepieciešami šo mērķu īstenošanai. Ar Saistošajiem noteikumiem netiek ierobežotas personu pamattiesības. Izdodot saistošos noteikumus, pašvaldība rīkojas atbilstoši normatīvajos aktos paredzētajam deleģējumam. |
| 1. Izstrādes gaitā veiktās konsultācijas ar privātpersonām un institūcijām
 | Konsultācijas ar sabiedrības pārstāvjiem saistošo noteikumu izstrādes procesā nav notikušas. Konsultācijas ir notikušas ar Balvu novada pašvaldības Izglītības pārvaldi.Atbilstoši Pašvaldību likuma 46.panta trešajā daļā noteiktajam, saistošo noteikumu projekts publicēts Balvu novada pašvaldības oficiālajā tīmekļvietnē www.balvi.lv divas nedēļas (no 2024.gada ….maija līdz 2024.gada …maijam) sabiedrības viedokļa noskaidrošanai.  |